Roheline alustab ja võidab    Maalehe reklaamlause taga on sügav tõde - seda kogeme igaüks igal kevadel. Rohelust tuleb iga päevaga juurde. Isegi saar ja haab on selga saamas rohelist leherüüd. Rohelisel erakonnal pole vaja välireklaamiks raha kulutada - põllud, metsad, haljasalad on kõik õiges värvitoonis!  Eelmisel nädalal euroliidu valimisdebatil Jõgeval kogesin taas, kuidas ka Eestimaa Roheliste head mõtted oma elu teiste erakondade suus edasi elavad ja arenevad. Roheliste Kodukava programmi, millega  Riigikogu valimiste eel välja tulime, peavad enda omaks juba nii Rahvaliit kui Sotsiaaldemokraadid, ise vaieldes, kumb sellega enne välja tuli.  Roheliseks ei ole vaja saada. Me kõik sünnime rohelistena, osana sellest imepärasest ja elurikkast maailmast meie ümber. Roheliseks tuleb jääda, et tunda jätkuvalt sidet kõigi ja kõigega. Lapsed kõnetavad puid, putukaid, kõike, mis meie ümber. Nad pole veel unustanud, et me kõik oleme omavahel seotud. Nii, nagu meie kasutame loodust, kasutatakse ka meid.  Oluline on selle juures vaid mitte unustada, et kõige tähtsam on elurikkuse hoidmine ja kasvatamine meie ümber. Kui maailm meie ümber meie tegevuse tulemusena muutub elurikkamaks ja rõõmsamaks paigaks, oleme õigel teel.  Selle taipamine kasvab nagu rohelus meie ümber kevade edenedes. Tootmine on võimalik oluliselt vähema energia- ja materjalikuluga. Elamine ja toitumine samuti. Ülekaalulisuse kiire levik arenenud maades on märgiks, et oleme valel ja haigel teel. Parim rohi tervenemiseks on roheline rohi,  mitte valged tabletid ja pulbrid ning voolikuid pidi sissetilgutatud kange keemia. Taimed teavad, mida meil vaja on ja pakuvad end ise aitajateks. Õiged ja vajalikud ravimtaimed satuvad meie teele nii looduses kui mujal - meedias, raamatutes, poodides.  Rohelus rohib ja teeb terveks. Roheline tulevik on rõõmus paratamatus, mida õnneks mõistavad üha enam kõik poliitilised jõud.